મમતાનું પ્રિય પ્રવાસસ્થળ એટલે નર્મદા કિનારો કે એવું જ કોઈક શાંત એકાંત સ્થળ. પ્રવાસમાં, હંમેશાં સાથે ને સાથે હોય ‘જીજી’. પ્રકૃતિપ્રેમ સાથે એનું સૌંદર્ય માણવાનો અનેરો અવસર એમને આનંદની અનુભૂતિ કરાવતો. બુલંદ અવાજના સ્વામી મમ્માને ક્યારેય બાળકો સાથે ઊંચા અવાજે બોલવાની જરૂર પડી નથી. મમ્મા કવિતા રચાઈ જાય પછી એનું પઠન જીજી પાસે કરતા અને કવિતાનો અર્થ, એના મર્મની પણ ઝીણવટભરી ચર્ચા કરતા. રાત્રે જમ્યા પછી ક્યારેક ‘રમી’ તો ક્યારેક ‘બ્રીજ’ જેવી રમત રમતાં જીજી-મમ્માને અમે જોયાં છે. સુખી સંસારની લહેરખી આખા ઘરને મહેક અને તાજગી બક્ષતી અમે અનુભવી છે. એકાંતપ્રિય મમ્માને ભૂલેશ્વરના ચોથે માળે એકાંત અને આકાશ દર્શનનો લહાવો મળી રહે એટલે જ બન્ને બાજુનાં મકાન કદાચ ત્રણ ત્રણ માળનાં રહ્યાં હશે. અમે કોઈ જ ભાઈબહેન મમ્માની હાજરીમાં મમ્માની રૂમમાં ન હોઈએ, આ વણલખ્યો જાણે નિયમ બની ગયેલો. મમ્માની નાની રૂમની સફાઈ અને સજાવટ કોઈને પણ અદેખાઈ આવે એવી રહેતી. બાળકો સાથે સિનેમા, નાટક, રેસ્ટોરાં કે ફરવા જવાનું મમ્માને ક્યારેય પસંદ નહોતું અને પોતે પણ આ બધી પળોજણથી દૂર જ રહેતા.